Dacă locuiești sau lucrezi în București zilele astea, n-ar fi o idee rea să fii sigur că ai ușa încuiată pentru că te poți trezi cu ultranaționaliștii Călin Mărincuș și Paul Hitter peste tine. Cam asta s-a întâmplat astăzi în redacția VICE România timp de vreo două minute.

Hitter și Mărincuș au mințit portarul sediului VICE că au venit la o întâlnire cu managerul firmei, pentru că doar așa știu așa-zișii patrioți onorabili să lupte pentru țară. Au intrat în sediul privat fără voia noastră, ceea ce, conform avocatului Vladimir Naciu, se încadrează la articolul 225 din Codul Penal - Violarea sediului profesional. Legea spune că în cazul în care infracțiunea asta este comisă „prin folosire de calități mincinoase” cei doi ar putea risca pedepse între trei luni și doi ani de închisoare sau amendă.

Mărincuș vorbea, Hitter doar rânjea și filma. Fostul luptător K1 tot insista că suntem „niște progresiști” ca și cum asta ar fi o formă de insultă și ne-a spus că a venit să îl caute pe colegul nostru Ovidiu Tiță, care i-a luat interviu mai demult, dar care nu era în redacție, în acel moment. I-a spus, apoi, unei colege că este „frumoasă” și „plătită pentru asta”. Super dandy, relaxat.

După primele momente suprarealiste, ne-am ridicat să le spunem că au intrat ilegal într-un spațiu privat, în care nu aveau voie, și că vom suna Poliția. Mărincuș a dat-o imediat la întors:

„Dacă suntem într-un spațiu privat, atunci nici voi să nu mai scrieți despre mine și despre alții.”

I-am explicat că evenimentele despre care am scris și la care a participat el au fost proteste în spații publice, dar a insistat că unele nu erau chiar în spații publice. Mi-am dat seama că vorbea de momentul în care a întrerupt un spectacol la Opera din Cluj împreună cu cei de la Noua Dreaptă, adică un alt moment în care a intrat ilegal undeva ca să facă scandal și a fost scos cu Poliția.

Amuzant e că marii războinici curajoși ai patriei au ieșit cu coada între picioare când au auzit de Poliție. Mărincuș ne-a aruncat printre dinți că „nu sunteți decât o gașcă de progresiști plătiți. Să vă fie rușine. Voi nu reprezentați tinerii din România”.

Cele două minute de rușine pentru naționaliștii români s-au încheiat cu Paul Hitter care s-a împiedicat de skateboardul unui coleg în timp ce ne filma. Un alt coleg i-a zis lui Mărincuș din nou să iasă, ca să nu trebuiască să se ajungă la alte chestii, gen chemat Poliția. „Credeam că vorbiți de bătaie”, zice Mărincuș, după ce se oprește dramatic un pic, înainte s-o ia pe ușă. Și adaugă un fin „Șobolanilor!”.

Supărați că nu le-a ieșit nimic hardcore pe filmare, cei doi activiști geniali s-au filmat reciproc pe trotuarul vizavi de sediul VICE, sub ochii amuzați ai paznicului care credea că au fost la interviu pentru un job de video și voiau să mai exerseze. Probabil că au zis niște lucruri foarte onorabile, inteligente și patriotice acolo.

CINE SUNT OAMENII ĂȘTIA ȘI DE CE AR FACE CINEVA AȘA CEVA?

Screenshot cu Paul Hitter dintr-un reportaj al Ștefaniei Matache pentru Casa Jurnalistului de la protestul anti-vaccin

În caz că nu știi personajele, Paul Hitter este un activist antivaccinare care a agresat o tânără jurnalistă care-l filma în timp ce participa la un protest. Hitter a devenit mai important ca personaj după ce-a fost invitat la Antena 3 unde a inventat o poveste delirantă în care a băgat diverse persoane publice și private - care evident nu-i plac - într-o conspirație legată de protestele #rezist pe care jurnalistul Răzvan Dumitrescu a dat-o pe post fără să verifice nimic.

Nu e prima dată când Hitter arată că are boală pe VICE. Încă din octombrie ne amenința cum va veni cu niște oameni peste noi în redacție și că nu va fi oprit de pază. Se pare că i-a luat doar vreo patru luni să-și adune curajul. Și chiar și atunci, doar cu luptătorul profesionist Mărincuș.

Fotografie via contul de Facebook al lui Călin Mărincuș

Călin Mărincuș este un fost luptător K1 care administra pagina Nu Islamizării României și care a devenit faimos după ce-a urlat niște chestii pe care până și Antena 3 le prezenta ca aberații în fața lui Dacian Cioloș. Mărincuș a organizat și un miting cu extremiștii Noua Dreaptă la Cluj-Napoca în care a umilit o actriță. Mărincuș e o contradicție la capitolul Islam. Anul trecut, el a făcut scandal la Opera din Cluj pentru că juca un musulman pe scenă, dar s-a și văzut cu un cleric musulman din România care a fost cercetat de DIICOT pentru radicalizare. Deci se pare că doar anumiți musulmani sunt răi în ochii naționalistului.

Apropo, s-ar putea să dai peste Mărincuș la marile festivaluri de muzică din Cluj-Napoca, pentru că, dintr-un motiv care mă depășește, încă e angajat să păzească festivalurile unde vin fix tinerii împotriva cărora protestează.